text: Talentfabrikken Palsgaard
  29 juli 2010 kl. 12.50
  Palsgaard Sommerspil i Juelsminde har i aften premiere på musicalen Grease.
  Sommerspillet er blevet en legeplads for kommende musicalstjerner. Fire af spillerne i årets sommerspil er optaget på Det Danske Musicalakademi i Fredericia. Her begynder de til august på en tre-årig uddannelse i alle musicalens discipliner, som kræver talent indenfor både skuespil, dans og ikke mindst sang.
   
  Èn af dem er 18- årige Jacob Andersen fra Løsning, der nærmest er vokset op med Palsgaard Sommerspil. Som 10- årig stod han første gang på scenen i Atlantis, og siden har han medvirket i alle forestillingerne.
   
  - Det var først, da jeg blev danser i forestillingerne for tre-fire år siden, jeg begyndte at drømme om at få en karriere indenfor musical, fortæller Jacob Andersen.
  I Grease spiller Jacob Andersen rollen som Doody, én af fyrene i Danny Zukos slæng.
  
  Udrugning af talenter
  Instruktør Jens Frausing fryder sig over, at så mange unge talenter ønsker at spille med i Palsgaard Sommerspil.
   
  - Det er virkeligt fantastisk, at vi i den grad er blevet et udrugningssted for de unge, siger han.
  Udover Jacob Andersen er Christina Ølgaard Thomsen, som spiller den hårdkogte Rizzo i Grease, Lea Palme Malinovsky, der har fået rollen som den belastende cheerleader Patty og Martin Skriver i rollen som Kenickie også sluppet igennem optagelsesprøverne til Det Danske Musicalakademi.
   
  Grease opføres på scenen i Palsgaard Parken fra 29. juli til 11. august.
  Sommerspillets hjemmeside.
  Palsgaard Sommerspil
  